kardosdrur/scandi-wiki huggingface dataset:
Gerhardt Poulsen

Poul Gerhardt Christian Poulsen (1. september 1883 i Odense – 26. oktober 1918 i Odense) var en dansk arkitekt, der stod for en række byggerier i nybarok stil primært i Odense i tiden omkring 1. verdenskrig. Han væsentligste værk er herregården Gjeddesdal ved Greve.

Uddannelse 
Arkitekt Gerhardt Poulsen var søn af tømrermester, senere kreditforeningsdirektør Peder Poulsen og Maren født Jørgensen og havde selv tømrerbaggrund. Han fik eksamen fra Odense Tekniske Skole i 1901 og tog i 1908 afgang som arkitekt fra Kunstakademiet, hvorefter han rejste til Grækenland for at foretage opmålinger af klassisk arkitektur for L'École française d'Athènes. Frem til 1911 var han en respekteret medarbejder ved udgravningerne i Athen og på Delos. I 1916 modtog han Akademiets lillle guldmedalje for et forslag til en Børs for en nordisk Hovedstad.

Karriere 
I 1917 nedsatte Poulsen sig som selvstændig arkitekt i sin fødeby Odense, men inden da havde han blandt andet tegnet mineralvandsfabrikken Odense Bryggeri, tre broer i samarbejde med Vilhelm Petersen og Hjalmar Kjær (Kastaniebro, Klarebro og Tietgensbro), deltaget i konkurrencen om genopbygningen af Christiansborg Slot som medarbejder hos Mogens Clemmensen og været assistent på Kunstakademiets Arkitektskole. Han var desuden medlem af Akademisk Arkitektforenings bestyrelse indtil sin tidlige død.

Han blev gift 9. november 1912 i Athen med Dagmar Sophie Rahbek (23. juli 1890 i Athen – 22. september 1919 i Odense), datter af græsk oberstløjtnant, kongelig dyrlæge Alfred Johan Sophus Rahbek og Louise født Philipsen. I 1918 ramtes han af den spanske syge og døde, fulgt af hans græske hustru året efter. Parret er begravet i Odense.

Værker 
(I Odense, hvor ikke andet er nævnt)
 Kastanievejens Bro (1908, sammen med Jens Vilhelm Petersen og Hjalmar Kjær).
 Klarebro (1911, sammen med samme).
 Mineralvandsfabrik, Odense Bryggeri (1915).
 Hovedbygning, herregården Gjeddesdal, Kildebrønde (1917-18).
 Villa, Vestergade 39 (1918).
 Tilbygning, Østre Kommuneskole, Danmarksgade (1918-20).
 Tietgensbro (Odense) (1919-21, sammen med samme, ombygget 1956).
 Middelfart Alderdomshjem, Middelfart (1919).
 Flere villaer i Odense.
 Trappegelænder på proprietærgården Barfredshøj ved Greve (1916).

Konkurrencer 
 Randers Teater (1903).
 Stationsbygninger, Almindingen-Gudhjem Banen, Bornholm (1915).
 Børs (1915-16).
 Lysmaster (1915).

Skriftlige arbejder 
 Architekten 1910, 285-95 (Rejsebrev fra Delos).

Kilder 
 Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 Lilli Lehmann, "Gerhardt Poulsen", i: Sys Hartmann (red.), Weilbachs Kunstnerleksikon, København: Rosinante 1994-2000.

Eksterne henvisninger 
 

Arkitekter fra Danmark
Ansatte ved Kunstakademiets Arkitektskole
Danskere i 1900-tallet
Personer fra Odense
Nationalromantiske arkitekter
Personer i Kraks Blå Bog (afdøde)
Den Spanske Syge
Frederik Lausen

Frederik Lausen (født 25. august 1866 i Odense, død 18. februar 1959 i Herning) var en dansk direktør og filantrop.

Han var søn af bankdirektør Emil Lausen og hustru Magdalene f. Richardt, uddannet hos Stokkebye & Hvalsøe, på Grüners Handelsakademi og i Hamborg og London 1883-1891. 1892-1926 var han adm. direktør for Aarhus Oliefabrik.

Lausen huskes især for sit engagement for oprettelsen af et jysk universitet. Han finansierede allerede i 1919 indkøb i udlandet af naturvidenskabelige præparater til et kommende naturhistorisk museum i Aarhus (Naturhistorisk Museum blev oprettet 1921). Begrundelsen herfor var, at et sådant museum ville udgøre et trin hen mod et naturvidenskabeligt fakultet.

Han deltog i den skelsættende møde om et jysk universitet 1. marts 1919 og fik sæde i den nedsatte kommission, og sammen med professor Erik Arup skrev Lausen afsnittet i betænkningen om det såkaldte erhvervsfakultet. Han blev dog stærkt skuffet, da man i 1928 valgte at oprette et humanistisk fakultet først frem for Lausens foretrukne naturvidenskabelige fakultet. Senere donerede han imidlertid betydelige summer til opførelsen af de første bygninger. Det socialdemokratiske folketingsmedlem fra Aarhus, Axel Sneum, sagde om Frederik Lausen, at direktøren mere end nogen anden havde medvirket til, "at det store Erhvervslivs Folk [...] efterhaanden fik Interesse for det jydske Universitetsarbejde".

Frederik Lausen var desuden formand i repræsentantskab og bestyrelse for Aarhus Idrætspark 1920-25, medlem af Industrirådet 1920-27, brasiliansk vicekonsul fra 1918, medlem af repræsentantskabet i A/S Aarhus Privatbank, af bestyrelsen for A/S Frichs, Aarhus Oliefabrik og Plantageselskabet Sumatra.

Han ejede skovgodset og landstedet Clasonsborg, hvor han drev skovbrug og kartoffelavl og lod Axel Høeg-Hansen tegne en ny hovedbygning. Han blev gift 20. oktober 1893 med Marie, født von Düring 23. februar 1875 i Haderslev, død 1952, datter af ritmester Ernst von Düring og hustru Vilhelmine født Düring-Rosenkrantz.

Han er begravet på Aarhus Nordre Kirkegård.

Der findes et portrætmaleri af Augusta Thejll Clemmensen (1937, Clasonborg). Mindeplade af Axel Høeg-Hansen (1936, søjlehallen, Aarhus Stadion). Fotografi af M.A. Caprani.

Kilder 
 Kraks Blaa Bog 1929 og 1957
 Om Frederik Lausen

Eksterne henvisninger 
 

 Artikel om Frederik Lausen i AarhusWiki 

Landmænd fra Danmark
Personer fra Odense
Personer fra Aarhus
Danskere i 1800-tallet
Danskere i 1900-tallet
Medlemmer af Industrirådet
Personer i Kraks Blå Bog (afdøde)
Filantroper fra Danmark
Fabrikanter fra Danmark
Personer i Dansk Biografisk Leksikon
N.P. Arnstedt

Niels Peter Arnstedt (født 20. september 1882 på Horupsgaard, Nørre Eskildstrup, død 13. november 1954) var en dansk diplomat.

Arnstedt var søn af gårdejer Peter Andersen og hustru Maren f. Pedersen. Han blev student fra Roskilde Katedralskole 1901 og cand.jur. i 1907. Han var sekretær ved De forenede Skoler 1908-12, og 1910 blev han overretssagfører. 1918-19 var han leder af de danske erhvervsorganisationers i Washington D.C. og handelsråd ved samme legation. 1921 blev han 1. legationssekretær ved det danske gesandskab i London og året efter legationsråd. 1922 steg han til overordentlig gesandt og befuldmægtiget minister i Warszawa, i 1924 i Bukarest, fra 1928 i Cairo. Han var Ridder af Dannebrog og Dannebrogsmand.

I 1934 byggede han sig landstedet Humleorehus nær Ringsted. Hans villa på Chr. Winthers Vej 4 på Frederiksberg blev 20. december 1944 kl. ca. 10.30 sprængt i luften af værnemagten, da den blev benyttet af modstandsbevægelsen. Arnstedt søn Niels var med i Holger Danske og Studenternes Efterretningstjeneste. Arnstedt opholdt sig i udlandet, og i huset boede ingeniør Hostrup-Schultz, som husede sabotører. Mens Gestapo undersøgte forholdene på adressen, opstod der ildkamp mellem dem og sabotørerne, hvilket resulterede i en sprængning af villaen. Eksplosionen var voldsom, idet der var skjult ammunition i væggene. Under slukningsarbejdet blev der under det nedstyrtede tag fundet en del geværer, pistoler og ammunition, som det lykkedes en gruppe frihedskæmpere at fjerne for næsen af de tyske vagtposter.

Arnstedt blev gift 21. marts 1911 med Johanne "Auntie" Larsen (17. januar 1889 i København – 2. maj 1974), datter af Poul Larsen, direktør i F.L. Smidth. Dermed trådte Arnstedt-familien ind i F.L. Smidths cirkler. De fik sønnerne Christian og Niels Arnstedt, som begge fik plads i firmaets bestyrelse.

Kilder 
 Kraks Blaa Bog 1929
 Omtale hos Danske Billeder

Riddere af Dannebrog
Gesandter fra Danmark
Danskere i 1900-tallet
Godsejere fra Danmark
Personer i Kraks Blå Bog (afdøde)
Advokater fra Danmark
Personer med tilknytning til FLSmidth
Traktaten om Den Europæiske Union

Traktaten om Den Europæiske Union (EU-traktaten) er den traktat, som opretter Den Europæiske Union (EU). Sammen med Traktaten om Den Europæiske Unions Funktionsmåde (EUF-traktaten) udgør den det primære retsgrundlag for det politiske system i EU. Somme tider omtales begge traktaterne samlet som "EU's forfatning" til trods for, at de blot er folkeretlige aftaler indgået mellem visse europæiske stater.

EU-traktaten er affattet på Den Europæiske Unions 23 officielle sprog og i modsætning til visse andre folkeretlige traktater, har den lige stor gyldighed på samtlige sprog. Med andre ord er der ingen retlig forskel på, om man henviser til f.eks. den danske eller græske sprogudgave af teksten.

Traktaten består et præambel og i alt 55 artikler.

Struktur 
EU-traktaten består ligesom en række øvrige folkeretlige dokumenter af et præambel og en række af i alt 55 artikler, som er fordelt på seks afnsit. Ligeledes er der til traktaten knyttet en række tillægsprotokoller samt det europæiske charter om grundlæggende rettigheder. Selve traktaten er struktureret således:

 Præambel
 Afsnit 1: Fælles bestemmelser (artikel 1-8)
 Afsnit 2: Bestemmelser om de demokratiske principper (artikel 9-12)
 Afsnit 3: Bestemmelser om institutionerne (artikel 13-19)
 Afsnit 4: Bestemmelser om forstærket samarbejde (artikel 20)
 Afsnit 5: Almindelige bestemmelser om Unionens optræden udadtil og særlige bestemmelser om den fælles udenrigs- og sikkerhedspolitik (artikel 21-46)
 Afsnit 6: Afsluttende bestemmelser (artikel 47-55) 

Bemærk, at det europæiske charter om grundlæggende rettigheder og de i alt 50 fælles erklæringer, der ligeledes er knyttet til traktaten, hverken har retskraft eller bindende virkning, men ikke desto mindre kan tjene som fortolkningsgrundlag for EU-Domstolen i sager, hvor der er tvivl om traktatens rækkevidde. De i alt 15 ensidige erklæringer, som en række medlemsstater har knyttet til traktaten for at afklare visse særligt nationale spørgsmål, har ligeledes ingen retskraft.

Eksterne henvisninger 
 Traktatens i sin fulde ordlyd fra Den Europæiske Unions Tidende

Se også 
 Den Europæiske Unions traktatgrundlag
 

EU-traktater
EU-ret
Helenelyst

Helenelyst er et boligområde i Brabrand vest for Aarhus, som blev solgt som byggegrunde i perioden fra 2006-2010.

Området består af tre veje, Helenelyst, Laskedalen samt Porskær. Området er et lukket område med kun en enkelt adgangsvej for biler i nord mod Edwin Rahrs Vej. Hele området afskæres i syd og vest af Den Østjyske Længdebane. Bybus nummer 15 "Brabrand Vest" har endestation midt i området.

Området er primært udlagt til parcelhusbebyggelse, men der ligger også rækkehuse og boligforening i området for at sikre en mere spredt beboersammensætning.

Helenelyst huser cirka 2.000 beboere med mange børnefamilier. Midt i området ligger børnehuset Safiren, som både indeholder vuggestue og børnehave. Der er en større legeplads tilknyttet, som også kan benyttes af andre børn i området. Safiren er én af i alt fem børnepasningsinstitutioner i Gammel Brabrand.

Rekreative områder 

Fra Helenelyst er der nem adgang til større naturområder. Årslev Skov i syd,  True Skov i vest og Skjoldhøjkilen i nord og nord-øst. Den lille Voldbæk flyder vestom Helenelyst mod Årslev Engsø i Aarhus Ådal. 

Umiddelbart nord og nord-øst for Helenelyst ligger naturområdet Langdalen.

Referencer

Eksterne henvisninger 
 Grundejerforeningen

Bydele i Aarhus
Peter Mortensen

Peter Mortensen (født 28. januar 1969 i Taastrup) er en tidligere dansk tennisspiller, som spillede for Greve, Tåstrup, Vallensbæk og Køge. 
Han var Elitedivisionspiller i årene 1989-2003 med et dansk mesterskab, to finalepladser og tolv sjællandsmesterskaber.

Peter Mortensen spillede college tennis for Flagler College og Valdosta State University med følgende resultater:
1992 – All American, Florida District Champ., nr. 8 rangering i NAIA.
1993 – All America, Finalist i Amerikanske mesterskaber, nr. 2 rangering i NAIA
1994 – All American, tre gange Florida District Champ., nr. 4 rangering i NAIA
1995 – All American, Double/Single, Nr. 2 rangering single, nr. 2 rangering double NCAA.

Peter Mortensen vandt det danske mesterskab i herredouble med Ulrik Balling i 2002 på indendørs bane. Som professionel spillede Han 1991-1996 i Florida og Georgia. 
Han spiller i dag +40 oldboys i Oelde TC i Tyskland.

Kilder

Tennisspillere fra Danmark
Personer fra Taastrup
Valens (flertydig)

Valens betyder:
 Valens inden for kemi
 Valens (grafteori)
 Valens (kejser)
 Valens (verber) – grammatisk term

Reference
Sunna (Angelsaksisk høvding)

Sunna var en angelsaksisk høvding, hvis folk var spredt over den østlige del af Berkshire i det sydlige England. 

Flere engelske stednavne stammer fra hans navn, deriblandt Sonning (som historisk set staves "Sunning"), Sonning Eye, Sunbury, Sunningdale, Sunninghill og Sunningwell, flere af disse ligger tæt på Themsen

Kilder

Angelsaksiske monarker
Lockheed SR-71 Blackbird

Lockheed SR-71 Blackbird var et avanceret, langtrækkende, strategisk rekognosceringsfly, der kunne flyve Mach 3,2 og udviklet fra flytyperne Lockheed A-12 og YF-12A fly fra Lockheeds Skunk Works. SR-71 blev uofficielt kaldet Blackbird, men havde flere øgenavne. Flyet kaldtes også Lady in black, og Habu, efter en art af hugorm på øen Okinawa. Clarence Johnson var ansvarlig for mange af flydesignets innovative koncepter.. Flyet var opbygget af 85 % titan pga. friktionsvarmen.

Et af flyets defensive træk var den høje hastighed og flyvehøjde. Blev den angrebet af et jord til luft-missil, var flyets undvigemanøvre, simpelthen at accelerere. SR-71 flyene var i tjeneste fra 1966 til 1998, hvor 12 af disse 32 fly, blev ødelagt i ulykker, men ingen gik tabt pga. fjendtlig handling. Flyet satte en række hastigheds- og højderekorder i 1970'erne.Den 1. september 1974, fløj SR-71 fra New York til London på 1 time, 54 minutter, 56 sekunder, og slog derved den tidligere trans-atlantiske hastighedsrekord med næsten tre timer. Det samme fly vendte tilbage til USA, den 13. september 1974, og satte endnu en hastighedsrekord på 3 timer, 47 minutter, 36 sekunder for de 8.790 km fra London til Los Angeles. Under denne tur fløj det hurtigere end Jordens rotation, og landede ca. 4 timer, før det tidspunkt på dagen, det lettede på.

Kilder og referencer 

Militærfly fra USA
Observationsfly
SR-71
2-motors jetfly
Reinhard Klahn

Reinhard Klahn (født 1962 i Sønderborg) er en dansk forfatter.

Biografi 
Reinhard Klahn voksede op i Sønderjylland som barn af tyske forældre. Han gik i det tyske mindretals skoler i Sønderjylland. Han blev student fra Deutsches Gymnasium für Nordschleswig i Åbenrå i 1981. Derefter gik han på Handelshøjskolen i Sønderborg og Aarhus og blev cand.merc. i 1987.

Han har været ansat som lærer på Handelshøjskolen i Århus samt som økonomikonsulent, projektleder og gruppeleder i flere virksomheder og har sideløbende virket som forfatter.Han har siden 1984 været bosat i Østjylland.

Bibliografi 
 Debut på Branner & Korch 2004 med ungdomsbogen Tanja på hjernen.
 Ungdomsbogen Tid til linedans, 2009. Forlag: Facet.

Eksterne henvisninger 
 Anmeldelser hos Fortællingen.dk
 Interview i Århus Stiftstidende
 Forfatterens hjemmeside

Personer fra Sønderborg
Økonomer fra Danmark
Børnebogsforfattere fra Danmark
Dansksprogede forfattere fra Danmark
Auberon Herbert

Auberon Edward William Molyneux Herbert (født 18. juni 1838, død 5. november 1906) var en engelsk politiker, yngre broder til jarlen af Carnarvon.

Biografi 
Herbert var 1859—62 officer, studerede senere i Oxford og blev 1867 Dr. jur.. Marts 1864 gjorde han et besøg ved den danske hær på Dybbøl og viste stort personligt mod ved at opsøge de sårede midt under kampen; blev derfor ridder af Dannebrog.

1867 valgtes han til underhuset og optrådte som yderlig radikal; var modstander af enhver forbindelse mellem stat og kirke og krævede religionsundervisning udelukket fra de offentlige skoler. Også støttede han arbejderne i deres bestræbelser for at opnå højere løn og udtalte sig på folkemøder åbent for at indføre republikken efter dronning Victorias død.

Februar 1871 rettede han et skarpt angreb på regeringens udenrigspolitik, fordi den ikke havde optrådt som mægler under den fransk-tyske krig og hindret en landafståelse fra Frankrig til Tyskland. 1872 hævdede han i selve underhuset sine republikanske meninger under voldsomme angreb fra hans aristokratiske standsfæller. 1874 faldt han igennem ved valgene og kom ikke senere til at spille nogen politisk rolle.

Kilder 

 

Politikere fra Storbritannien
Briter i 1800-tallet
Riddere af Dannebrog
Briter i 1900-tallet
Salmonsens
John Rogers Herbert

John Rogers Herbert (født 23 januar 1810 i Maldon, Essex, død 17. marts 1890 i London) var en engelsk historie- og portrætmaler.

Biografi 
Herbert kom 1826 på London-akademiet, som han 1846 blev medlem af. Foruden portrætkunst, stærkt søgt af aristokratiet efter Herberts held med et billede af prinsesse Victoria, har Herbert i rigelig mængde malet romantiske genrebilleder, historiske og religiøse malerier, disse gerne prægede af nazarensk ånd, og efterhånden påvirkede af den prærafaelitiske skole. Til hans tidligste arbejder i denne retning hører Haydee (1834) og andre billeder efter Byron, det bekendte Stævnemøde (1835), Bønnen (1835), De fangnes løskøbelse (1836).

Efter at være gået over til katolicismen, skabte han en del følte, særlig kirkelige arbejder: Bestandigheden, Venetiansk Procession 1528 (1839), Signalet (1840; fik British Institutions pris), Kristendommens indførelse i Bretagne (1842), Kristus og den samaritanske kvinde (1843), Thorn. Moore og hans Datter (1844, Londons Nationalgaleri), Gregor underviser drenge i sang (1845), Jesus-barnet ved synet af et kors (1847) m. v. De havde til følge, at det blev ham overdraget at udsmykke partier af det nye parlamenthus, hvori han blandt andet malede Moses med lovens tavler, Salomons dom, Daniel i løvekulen og i digterhallen scener af Shakespeares værker.

Kilder 

 

Malere fra England
Briter i 1800-tallet
Medlemmer af Royal Academy of Arts
Salmonsens
Sidney Herbert

Sidney Herbert (16. september 1810 – 2. august 1861) var en engelsk statsmand, yngre søn af jarlen af Pembroke.

Herbert valgtes 1832 til underhuset som konservativ og blev 1841 admiralitetssekretær under Robert Peels ministerium; gik 1845 ligesom denne selv over til frihandelen (havde tidligere holdt på kornlovene) og blev nu krigssekretær indtil
ministeriets fald juni 1846.

I de følgende år hørte han til peeliternes gruppe og var iblandt underhusets mest fremragende medlemmer. December 1852 blev han igen krigssekretær under Aberdeen og gik januar 1855 over i Palmerstons ministerium, men udtrådte ligesom Gladstone en måned senere.

Dette skete, fordi han ikke ville underkaste sig den af Roebuck foreslåede parlamentariske undersøgelse af de klager, der førtes over hærens forplejning på Krim. Han havde selv efter bedste evne stræbt at afhjælpe manglerne, som nærmest skyldtes forretningernes deling mellem to ministre for krigsvæsenet, og fik blandt andre Florence Nightingale sendt til Krim.

Både 1857 og 1858 deltog han i oppositionen mod Palmerston, men blev dog juli 1859 krigsminister under denne. Han gennemførte vigtige forbedringer i hærens forvaltning, særlig dens sundhedspleje, og udviklede dannelsen af de frivillige korps, men
sled sig op i arbejdet for disse opgavers løsning.

For at byrden kunde blive lettere, ophøjedes han januar 1861 til peer som lord Herbert, men hans kraft var allerede brudt. Man havde i ham ventet at finde en fremtidig førsteminister. Han var også ivrig for at fremme folkeundervisningen og lette fattigfolks udvandring. Hans statue rejstes 1867 foran krigsministeriets bygning.

Kilder 
 

Politikere fra Storbritannien
Baroner fra Det Forenede Kongerige
Briter i 1800-tallet
Salmonsens
Scania Omni

Scania Omni kan henvise til flere forskellige busmodeller:
 Scania OmniCity – bybus med lavt gulv
 Scania OmniLink – bybus med lav indstigning
 Scania OmniLine – langtursbus med højt gulv
 Scania OmniExpress – langtursbus med højt gulv, efterfølger for OmniLine
Katharinapaladset

Katharinapaladset er et palads i byen Pusjkin (tidligere Tsarskoje Selo (dansk: ~ zarens landsby)),som de russiske zarer brugte som sommerresidens. Paladset ligger lidt sydøst for Sankt Petersborg og er opført i rokoko ved den italienskfødte hofarkitekt Francesco Bartolomeo Rastrelli.

Planerne for paladset stammer fra 1717, da Katharina 1. engagerede den tyske arkitekt Johann-Friedrich Braunstein til at bygge et sommerslot. Det er derfor opkaldt efter Katharina 1. Det oprindelige palads fik imidlertid ikke lang levetid, selv om det i 1733 blev udvidet af kejserinde Anna Ivanovna. Hendes datter Elisabeth, der kom til magten i 1741 var så utilfreds med Katharinapaladset, at hun lod det rive ned og erstatte af det rokokoslot, der stod færdigt i 1756 i ekstravagant stil med forgyldninger mange steder, også på statuer i parken.

Paladset blev i større eller mindre grad anvendt af de skiftende herskere, og efter zarstyrets fald blev store dele af interiøret bevaret. Slottet blev systematisk bombet af tyskerne under 2. verdenskrig, så kun skelettet stod tilbage. Det er restaureret, og efter Sovjetunionens fald er der ved hjælp af store koncertarrangementer skaffet midler til at yderligere forbedringer. Blandt de optrædende i den anledning har været Elton John, Sting, Tina Turner og Whitney Houston.

Det historiske område med paladserne i Zarskoje Selo blev optaget på UNESCO's Verdensarvsliste i 1990.

Se også 
 Katharinaparken

Eksterne henvisninger 

Bygninger, konstruktioner og anlæg i Sankt Petersborg
Slotte i Rusland
Burrito

En Burrito eller Taco de harina  er en slags pandekage med kødfyld, der bliver spist meget i Mexico. Burritodejen er normalt let grillet eller dampet, for at blødgøre den og gøre den mere smidig.

Fastfood
Mad fra USA
Mad fra Mexico
Tæger

Tæger (Heteroptera) er en gruppe af næbmundede insekter med cirka 40.000 forskellige arter, hvoraf der findes ca. 500 i Danmark. Blandt lægfolk bruges betegnelsen 'tæge' også ofte om skovflåter, hvilket dog er ukorrekt, da skovflåter er mider. 

Tæger er kendetegnet ved særlige todelte vinger, der består af en hård del og en blød del. Vingerne er hæftet til kroppen ved den hårde del, og er indrettet således, at den hårde del af vingerne skjuler den bløde del, når vingerne er foldet sammen. Dette giver tæger deres karakteristiske kryds på ryggen. De fleste tæger lever af at suge saft fra planter, men der findes dog arter, der jagter andre insekter.

Tæger udvikler sig igennem seks til otte nymfestadier, før insektet er fuldt udvokset.

Mange tæger er knyttet til vand. Det gælder skøjteløberne, som angriber små insekter, som er blevet fanget i vandhinden. Ligeledes tilhører større insekter som skorpionstæge og rygsvømmer også tægerne. Begge disse insekter er rovdyr, der kan stikke ubehageligt, hvis de bliver truet. Der findes desuden en art, stinktæge, der hvis den føler sig truet udskiller en ildelugtende stank.

Referencer
Stéphane Audran

Stéphane Audran, egentlig Colette Suzanne Jeannine Dacheville, (født 8. november 1932 i Versailles, død 27. marts 2018 i Neuilly-sur-Seine) var en fransk skuespiller.

Hun var en af sin generations mest markante filmskuespillere med centrale roller i over 100 film. Audran forbindes først og fremmest med reserverede rollepræstationer i en række film af Claude Chabrol, herunder Fætrene (Les Cousins, 1959), Veninderne (Les Biches, 1968) Slagteren (Le Boucher, 1970) og Et lig for meget (Poulet au vinaigre, 1985). Hun leverede også karakteristisk distanceret spil i Luis Buñuels Borgerskabets diskrete charme (Le Charme discret de la bourgeoisie, 1972) og Bertrand Taverniers Bourkassa-Ourbangui (Coup de torchon, 1981) og var Babette i Gabriel Axels biografsucces Babettes gæstebud (1987), der modtog en Oscar i 1988 som den første danske film nogensinde, ligesom filmen er optaget i den danske Kulturkanon. Audran har været gift med Jean-Louis Trintignant, og fra 1964 til 1980 med Chabrol.

Referencer

Eksterne henvisninger 
 
 

Skuespillere fra Frankrig
Robertprisen for årets kvindelige hovedrolle
César for bedste kvindelige birolle
Arnebia

Arnebia er en slægt i rublad-familien.

Rublad-familien